b'\n_START_ARTICLE_\nKoillinen federaatioyliopisto\n_START_PARAGRAPH_\nKoillinen federaatioyliopisto (ven. \xd0\xa1\xd0\xb5\xd0\xb2\xd0\xb5\xd1\x80\xd0\xbe-\xd0\x92\xd0\xbe\xd1\x81\xd1\x82\xd0\xbe\xd1\x87\xd0\xbd\xd1\x8b\xd0\xb9 \xd1\x84\xd0\xb5\xd0\xb4\xd0\xb5\xd1\x80\xd0\xb0\xd0\xbb\xd1\x8c\xd0\xbd\xd1\x8b\xd0\xb9 \xd1\x83\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82 \xd0\xb8\xd0\xbc\xd0\xb5\xd0\xbd\xd0\xb8 \xd0\x9c. \xd0\x9a. \xd0\x90\xd0\xbc\xd0\xbc\xd0\xbe\xd1\x81\xd0\xbe\xd0\xb2\xd0\xb0 (\xd0\xa1\xd0\x92\xd0\xa4\xd0\xa3), Severo-Vostot\xc5\xa1nyi federalnyi universitet imeni M. K. Ammosova (SVFU), "M. K. Ammosovin koillinen federaatioyliopisto" ) on Ven\xc3\xa4j\xc3\xa4ll\xc3\xa4 Sahan tasavallan p\xc3\xa4\xc3\xa4kaupungissa Jakutskissa toimiva yliopisto. Se on Sahan ainoa ja Ven\xc3\xa4j\xc3\xa4n koillisosan suurin yliopisto. Yliopisto valittiin 2009 yhdeksi valtakunnan seitsem\xc3\xa4st\xc3\xa4 federaatioyliopistosta, Niist\xc3\xa4 on tarkoitus kehitt\xc3\xa4\xc3\xa4 ven\xc3\xa4l\xc3\xa4isi\xc3\xa4 huippuyliopistoja, joissa opetus ja tutkimus yhdistyv\xc3\xa4t yritysel\xc3\xa4m\xc3\xa4yhteisty\xc3\xb6n kanssa._NEWLINE_Vuoteen 2010 yliopiston nimi oli Jakutskin valtionyliopisto (ven. \xd0\xaf\xd0\xba\xd1\x83\xd1\x82\xd1\x81\xd0\xba\xd0\xb8\xd0\xb9 \xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd1\x8b\xd0\xb9 \xd1\x83\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82 \xd0\xb8\xd0\xbc\xd0\xb5\xd0\xbd\xd0\xb8 \xd0\x9c.\xd0\x9a.\xd0\x90\xd0\xbc\xd0\xbc\xd0\xbe\xd1\x81\xd0\xbe\xd0\xb2\xd0\xb0, Jakutski gosudarstvennyi universitet imeni M.K. Ammosova). T\xc3\xa4m\xc3\xa4 yliopisto perustettiin vuonna 1956 aiemmin kaupungissa toimineen Jakutskin pedagogisen instituutin pohjalle. Vuonna 1990 se nimettiin Jakuuttien ASNT:n perustamiseen vaikuttaneen Maksim Ammosovin mukaan._NEWLINE_Vuonna 2011 yliopistossa oli l\xc3\xa4hes 21\xc2\xa0000 opiskelijaa ja yli 1200 opettajaa._NEWLINE_Yliopistossa on yhdeks\xc3\xa4n tiedekuntaa (biologian ja maantieteen, filologian, geologisen tutkimuksen, historian, insin\xc3\xb6\xc3\xb6ritekniikan,  lainopin, maantienrakennuksen, valmistavan koulutuksen sek\xc3\xa4 vuorigeologian tiedekunta) ja yhdeks\xc3\xa4n erillist\xc3\xa4 instituuttia (fysiikan ja tekniikan, kasvatustieteen, Koillis-Ven\xc3\xa4j\xc3\xa4n kansojen kielten ja kulttuurin l\xc3\xa4\xc3\xa4ketieteen, liiketaloustieteen, matematiikan ja informatiikan,  psykologian, ruumiinkulttuurin ja urheilun  sek\xc3\xa4 vieraiden kielten ja aluetutkimuksen instituutti)._NEWLINE_Yliopistolla on haaraosastot Sahan Nerjungrin ja Mirnyin kaupungeissa sek\xc3\xa4 T\xc5\xa1ukotkan Anadyriss\xc3\xa4.'